43. Spinnakeri regati võitsid Aleksander Kuusik ja Yigit Ozbasoglu - Sport
43. Spinnakeri regati võitsid Aleksander Kuusik ja Yigit Ozbasoglu
Yigit OzbasogluFoto: Tiit Aunaste
Pirital Kalevi Jahtklubis 28. juunist tänaseni kestnud rahvusvaheline, 43. Spinnakeri regatt jõudis täna pidulikku finišisse.
Ilmataat oli helde 269 noore Optimist ja Zoom8 klassi purjetajaga 12 riigist – Eesti, Soome, Rootsi, Läti, Leedu, Venemaa, Valgevene, Ukraina, Türgi, Prantsusmaa, Inglismaa ja Austraalia. Kuigi purjetada saadi nii nõrkades kui ka väga tugevates tuultes, siis suvine soe ja päikesepaiste ei jätnud purjetajaid maha ühelgi päeval.
Viimasel kahel võistluspäeval valitsenud tugevad tuuled soosisid tugevamaid ja nii krooniti tänavuse, 43. Spinnakeri regati võitjateks Optimist klassis Yigit Ozbasoglu Türgist ja Zoom8 klassis Aleksander Kuusik Eestist.
Nii nagu ka eilne eriti tugeva tuule päev näitas, sobisid sellised olud väga hästi Türgist Istanbuli Purjetamisklubist pärit 2006.a sündinud Yigit Ozbasoglu’le. Kahel päeval peetud finaalsõitude seeria 3-1-(10)-1-2 oli konkurentistult kõige stabiilsem ja parimate tulemustega võrreldes konkurentidega. Nii oligi Yigit ainuke, kelle võiduseerias pärast 10 punkti mahaviset vaid ühekohalised numbrid ja kokku 18 punkti. Regati võitjale meeldis Tallinnas väga nii purjetada kui vaba aega veeta. „Saime siin igasugustes tuultes purjetada, aga mulle meeldisid rohkem tugevate tuultega päevad, sest need aitasid mul ka võita. Loodan, et tulen Tallinnasse tagasi ka aasta pärast, kui siin toimuvad Optimist klassi Euroopa Meistrivõistlused. Tallinn on ilus linn – käisime siin olles nii vanalinna avastamas kui ka Tallinna Teletornis,“ lausus võitja rõõmsalt.